Ing dinten ingkang endah menika, sumangga kita sawatawis ngeningaken panca driya ngraos-raosaken kados pundi pahargyan Natal ingkang kita tindakaken? Menapa taksih wonten swasana prasaja? Menapa taksih kacihna andhap asoring manahipun Sang Kristus minangka kautaman ingkang kedah ngrasuki pahargyan kita? utawi pahargyan Natal sampun ewah gingsir dados ingkang dipun gantha dening industri: srana tetedhan model Eropa, lan jajanan pabrik, tuwin sandhangan ingkang istimewa lan enggal? Temahan ing saindhenging dinten Natal reginipun pangan lan sandhangan sarta reginipun hotel mindhak inggil sanget. Mesakaken dhateng tiyang-tiyang ingkang boten mahargya Natal, nanging ugi kedah nanggel awising regi papan lan sandhang, nadyan ing toko-toko ageng adatipun wonten diskon ageng.